Source: https://jogzona.hu/mi-keletkezteti-a-tulajdonjogot-gepkocsi-eladasa-soran/
Timestamp: 2018-07-23 13:32:44
Document Index: 32402265

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Mi keletkezteti a tulajdonjogot gépkocsi eladása során? | Jogzóna | Dr. Keserű Imre
Dr. Keserű Imre 2018. június 06. 10:57 Alkotmányjog
A gépkocsi eladása során a tulajdonjog keletkeztetését nem a nyilvántartásba történő bejegyzés keletkezteti, a tulajdonjog keletkezéséhez az erre irányuló szerződés elegendő – erre a megállapításra jutott az Alkotmánybíróság egy friss döntésében, amely egy parkolási ügyből indult ki.
Az Alkotmánybíróság tanácsa elutasította a közúti közlekedési nyilvántartásról szóló 1999. évi LXXXIV. törvény 9. § (1a) bekezdése és 33. § (1) bekezdés b) pontja alaptörvény-ellenességének megállapítására és megsemmisítésére irányuló indítványt. Az indítvány alapjául szolgáló ügyben az egyik kerületi önkormányzat parkolási díj és pótdíj megfizetése iránt nyújtott be keresetet az alperes mint az érintett gépjármű járműnyilvántartás szerinti tulajdonosa és üzemben tartója ellen.
Bár az alperes a parkolás időpontjában ténylegesen már nem volt a gépjármű tulajdonosa, az eladásnak az eladó általi bejelentése nem volt elegendő a tulajdonos személyében bekövetkezett változás járműnyilvántartásban történő átvezetéséhez. Mindaddig, amíg vevő az adásvétel megkötését követően nem tesz eleget bejelentési kötelezettségének, a járműnyilvántartásban a vevő adatainak a regisztrálása ellenére az eladó szerepel tulajdonosként (üzemben tartóként).
Az indítványozó bíró álláspontja szerint e szabályozás ellentétes a Polgári Törvénykönyvről szóló törvény „tulajdonosi költség- és kárviselési felelősségével”, a normakollízió miatt pedig sérül az Alaptörvény, mivel az alapjog-korlátozás nem szükséges és arányos. Az Alkotmánybíróság az indítványt nem találta megalapozottnak. A járművek esetében a tulajdonjog-változás nem a nyilvántartásba való bejegyzéstől függ, az átírás csupán regisztratív aktus. Ez azt jelenti, hogy a tulajdonosi (üzembentartói) jogviszony megszűnése a tulajdonos-változás járműnyilvántartásban történő bejegyzésének a hiányában is bizonyítható.
A hatályos jogszabályi környezetben éppen a támadott rendelkezés biztosítja azt, hogy addig is, amíg a tulajdonszerző a kötelezettségeinek eleget nem tesz, a tulajdonjog változásának a ténye különösebb nehézség nélkül, már a nyilvántartásból megismerhető legyen. A bíró véleménye szerint a tisztességes bírósági eljáráshoz való jog azért sérül, mert a hatályos jogszabályi környezetben nem teljesülhet az eljárás ésszerű időn belüli befejezésének a követelménye.
Az Alkotmánybíróság rámutatott arra, hogy önmagában az a tény, hogy a várakozási díj és a pótdíj-tartozás miatt a jármű nyilvántartás szerinti tulajdonosa ellen esetleg pert indítanak, és e perben a bíróságnak bizonyítási eljárást kell lefolytatnia abban a tekintetben, hogy a parkolás időpontjában ténylegesen ki volt a jármű tulajdonosa (üzemben tartója), a tisztességes eljáráshoz való jog sérelmét nem eredményezi.
Az Alkotmánybíróság utalt arra, hogy ha a vevő fél a gépjárművet nem íratja a nevére, akkor annak van szankciója, ugyanis a nyilvántartó hatóság hivatalból értesíti az illetékes adóhatóságot, hogy a mulasztó féllel szemben mulasztási bírságot szabjon ki. Ugyancsak szankció az is, hogy az át nem íratott járművet a hatóság a forgalomból ideiglenesen kivonja.
Alkotmánybíróság gépkocsi eladása III/375/2018 tulajdonjog tulajdonjog keletkeztetése 2018-06-06
Címkék: Alkotmánybíróság gépkocsi eladása III/375/2018 tulajdonjog tulajdonjog keletkeztetése
Dr. Keserű Imre 2018. április 04. 18:27
Dr. Keserű Imre 2018. július 19. 15:32